**Jozefa Haidna oratorija „Gadalaiki”  
  
Oratorijā valda krāšņa noskaņu un motīvu bagātība – īsti dzīves svētki.**

Pamatā skotu dzejnieka **Džeimsa Tomsona poēma „Gadalaiki”.**

Poēma ir viens no spilgtākajiem 18. gs. sākuma britu dzejas darbiem, kas iedvesmojis Hendeļa mūziku un arī Tomasa Geinsboro un Viljama Tērnera glezniecību, taču visbiežāk to min kā libreta avotu Jozefa Haidna oratorijai „Gadalaiki”.  
Pēc Haidna ilggadējā mecenāta firsta Nikolaja Esterhāzi nāves 1790. gadā, komponists pamazām satuvinājās ar citu mākslu atbalstītāju – austriešu diplomātu un valsts darbinieku baronu **Gotfrīdu van Švītenu**. Van Švītens bija ne tikai aizrautīgs mecenāts, elitāras mūzikas atbalsta biedrības „Apvienoto kavalieru asociācija” dibinātājs, bet arī pats nedaudz komponēja. Ar Haidnu viņš sadarbojās kā **libretists**. Vispirms tapa neliela oratorija „Kristus pēdējie septiņi vārdi”, tai sekoja jau daudz lielāka formāta darbs **„Pasaules radīšana”** ar Vecās derības un angļu dzejnieka Džona Miltona poēmas „Zaudētā Paradīze” tekstu. Par trešo un pēdējo elementu šajā auglīgajā sadarbībā kļuva „Gadalaiki”. Daudzu ieskatā „Gadalaiki” gan nesasniedz „Radīšanas” izteiksmes precizitāti un vērienu, tomēr Tomsona dzejas krāsainais, bagātīgais vēstījums iedvesmojis komponistu tikpat pilnīgām skaņu gleznām. Savu **pirmizrādi Jozefa Haidna „Gadalaiki” piedzīvoja 1801. gada 24. aprīlī, kad oratorija tika atskaņota izmeklētai aristokrātu publikai firstu Švarcenbergu pilī Vīnē.**

**Oratorijas uzbūve:**  
Oratorijas 44 muzikālie numuri – ārijas, rečitatīvi, ansambļi un kori.  
Ir ārijas, ansambļi, kori, ko savstarpēji saista rečitatīvi. Visa oratorija iesākas ar uvertīru sonātes formā.  
Četras daļas, četri gadalaiki, ļaužu gaitas un norises dabā.   
Filozofiski zemteksti: gadalaiku aprite skatīta līdzībās ar cilvēku dzīves gājienu - pavasaris: bērnība, jaunība; ziema- vecumdienas.  
 **Oratorijas izpildītāju sastāvs:**  
jauktais koris  
simfoniskais orķestris  
3 vokālisti solisti: S T B  
Vokālistiem ir konkrētas zemnieku lomas:  
B - padzīvojis zemnieks Sīmons;  
S - sīmona meita Hanna;  
T - līgavainis Lukass, kā arī teicējs, kur tas vajadzīgs.

**Oratorijas saturs, ideja un mūzika:**  
Laicīga oratorija. Zemnieku dzīve tiek idealizēta. Piemēram - oratorijas sākuma koris:

*Nāc, maigais pavasar, nāc, ēteriski liegs,  
No lietus padebešu dzīlēm dāsnām,  
Visapkārt dzimstot mūzikai, nu steidz  
Tu rožu šķidrautā pār mūsu laukiem izlīt.*Oratorija aicina dzīvi izdzīvot vērtīgi.Gluži kā dzīves panorāmā, arī Haidna mūzikā šeit rodama noskaņu un motīvu pārbagātība. Brīžiem mūzika ir gleznaini ilustrējoša, tad maigi liriska un sentimentāla (Hannas dziedājums), brīžiem tā ir aizraujoša vitalitāte, kas pavada vienkāršo ļaužu priekus (Rudens daļas noslēguma koris, kas slavina jaunā vīna ražu).